**ปัจจัยที่ส่งผลต่อปริมาณการกู้ยืมเงินของธนาคารพาณิชย์ของประเทศไทย**

**Factors Affecting The Borrowing Volume of Thai Commercial Banks**

สุดารัตน์แก้วประดิษฐ์1 และ วีณา ลีลาประเสริฐศิลป์2\*

1,2มหาวิทยาลัยทักษิณ ตำบลเขารูปช้าง อำเภอเมือง จังหวัดสงขลา 90000

\*E-mail: weena.leela@gmail.com

**บทคัดย่อ**

การวิจัยนี้ศึกษาปัจจัยที่ส่งผลต่อปริมาณการกู้ยืมเงินของธนาคารพาณิชย์ของประเทศไทย วัตถุประสงค์ของการวิจัยเพื่อศึกษาปัจจัยที่ส่งผลต่อปริมาณการกู้ยืมเงินของธนาคารพาณิชย์ ข้อมูลที่นำมาใช้ในการศึกษาเป็นข้อมูลทุติยภูมิแบบอนุกรมเวลาเป็นรายเดือน ตั้งแต่เดือนมกราคม 2561 ถึง เดือนธันวาคม 2563 รวมระยะเวลา 36 เดือน วิเคราะห์ค่าตัวแปรทางสถิติต่างๆ โดยใช้แบบจำลองสมการ ถดถอยพหุคูณ (Multiple Regressions) ซึ่งตัวแปรที่ใช้เป็นปัจจัยที่คาดว่าจะส่งผลต่อปริมาณการกู้ยืมเงิน ของธนาคารพาณิชย์ ได้แก่ ปริมาณเงินความหมายโดยกว้าง (M2)อัตราส่วนสินเชื่อต่อเงินฝากของธนาคาร พาณิชย์ (LD)ปริมาณเงินกองทุนของธนาคารพาณิชย์ (CAP)ปริมาณสินทรัพย์รวมของธนาคารณิชย์ (Asst) ดัชนีราคาผู้บริโภคชุดทั่วไป (CPI)อัตราแลกเปลี่ยนบาทต่อดอลล่าร์สหรัฐอเมริกา (Exch)และอัตราดอกเบี้ยให้กู้ยืมระหว่างธนาคาร (Int)ผลการศึกษาพบว่า ปริมาณเงินความหมายโดยกว้าง (M2)อัตราส่วนสินเชื่อ ต่อเงินฝากของธนาคารพาณิชย์ (LD)และอัตราแลกเปลี่ยนบาทต่อดอลล่าร์สหรัฐอเมริกา (Exch)ส่งผลต่อปริมาณเงินกู้ยืมรวมของธนาคารพาณิชย์ (BOR) ในทิศทางเดียวกันโดยทั้ง 3 ตัวแปรสามารถพยากรณ์ ตัวแปรตามได้ ร้อยละ 67.8 จากผลการศึกษาสามารถนำไปเป็นแนวทางในการวางแผนและกำหนดนโยบายของธนาคารพาณิชย์ในการจัดหาแหล่งเงินทุนที่ทำให้ธนาคารพาณิชย์มีเงินทุนหมุนเวียนเพียงพอในการให้สินเชื่อเพื่อนำเงินไปลงทุน ซึ่งการลงทุนเป็นสิ่งสำคัญต่อการขยายตัวของระบบเศรษฐกิจ

*คำสำคัญ***:** ธนาคารพาณิชย์ ปัจจัยที่ส่งผล

**Abstract**

This research studied the factors affecting the borrowing volume of Thai commercial banks. Research objectives to study factors affecting the borrowing volume of commercial banks. The data used in the study were secondary data on a monthly time series. From January 2018 to December 2020, a total of 36 months. Analysis of various statistical variables using multiple regression models. The variables used as the expected variables to affect commercial banks' borrowing volumes are Broad money (M2), Loan to Deposit ratio (LD), capital fund of commercial bank (CAP), total asset of commercial bank (Asst), Consumer Price Index (CPI), Exchange rate Baht/USD (Exch), and Interbank lending rates (Int). The results of the analysis showed that Broad money (M2), Loan to Deposit ratio (LD), and Exchange rate Baht/USD (Exch).Affecting the borrowing volume of commercial banks the same direction, with all 3 variables were able to predict variables based on 67.8 percent. The results of the study can be used as a guideline for planning and policy formulation of commercial banks in procuring sources of funds that enable commercial banks to have sufficient working capital to provide loans for investment purposes. Which investment is important to the expansion of the economy.

*Keyword***:** Commercial Bank, Factors

**บทนำ**

ในระบบเศรษฐกิจแบบเสรี ระบบการเงินเป็นกลไกสำคัญในการจัดสรรทรัพยากรระหว่าง ภาคเศรษฐกิจจากผู้ที่มีเงินออมไปยังผู้ที่ต้องการเงินทุน โดยธนาคารพาณิชย์มีบทบาทสำคัญเป็นตัวกลางในการจัดสรรทรัพยากรระหว่างผู้ที่มีเงินออมไปยังผู้ที่ต้องการเงินทุน ซึ่งจะก่อให้เกิดการผลิตและการจ้างงานเป็นแรงขับเคลื่อนสำคัญที่ทำให้ระบบการเงิน เศรษฐกิจเจริญเติบโตและมีเสถียรภาพ จากรูปแบบการดำเนินงานธุรกิจของธนาคารพาณิชย์ที่เป็นตัวกลางในการรับฝากเงินและนำเงินนั้นไปให้สินเชื่อให้ผู้กู้หรือนำไปลงทุน ธนาคารพาณิชย์ต้องเผชิญกับความเสี่ยงด้านเครดิต ด้านตลาด ด้านปฏิบัติการ ด้านสภาพคล่อง ด้านกลยุทธ์ และชื่อเสียง การดำเนินการที่ผิดพลาดหรือไม่สามารถบริหารความเสี่ยงได้อย่างเพียงพออาจส่งผลให้ธนาคารพาณิชย์ ไม่ได้รับเงินทุนจากการให้สินเชื่อหรือลงทุนคืน ความเสียหายที่เกิดขึ้นจะส่งผลให้ธนาคารได้รับผลขาดทุนและอาจทำให้ไม่สามารถจ่ายเงินคืนเงินฝากแก่ผู้ฝากเงินได้เต็มจำนวน ในการนี้ประชาชนอาจขาดความเชื่อมั่นต่อธนาคารพาณิชย์จนเกิดความกังวลว่าจะสูญเสียเงินฝากและถอนเงินอย่างกะทันหันหรือที่เรียกว่า Bank run หากเกิดเหตุการณ์เช่นนี้ธนาคารพาณิชย์จะขาดสภาพคล่องอย่างหนักส่งผลให้ไม่มีเงินที่จะคืนให้แก่ผู้ฝาก หรือนำเงินไปให้สินเชื่อให้แก่ภาคธุรกิจและทำให้ระบบเศรษฐกิจชะงักได้

แหล่งที่มาของเงินทุนของธนาคารพาณิชย์ที่สำคัญ ได้แก่ เงินทุน, เงินฝาก, และเงินกู้ยืม ซึ่งเงินกู้ยืมมีสำคัญรองลงมาจากเงินฝาก ทั้งนี้หากเงินฝากมีไม่เพียงพอต่อความสามารถในการให้กู้ยืมและลงทุน ธนาคารธนาคารพาณิชย์จึงต้องกู้ยืมจากแหล่งเงินทุนอื่นนำมาให้ลูกค้ากู้ยืมต่อ เพื่อหวังกำไรจากส่วนต่างของดอกเบี้ย โดยแหล่งเงินทุนต่างๆ ที่ธนาคารพาณิชย์อาจกู้ยืมเงินได้จาก สถาบันการเงินภายในประเทศ สถาบันการเงินต่างประเทศ และธนาคารแห่งประเทศไทย

**ตารางที่1 : แสดงปริมาณเงินกู้ยืมของธนาคารพาณิชย์ตั้งแต่ปี 2561 – 2563 (หน่วย : ล้านบาท)**

|  |  |  |  |
| --- | --- | --- | --- |
| ปี พ.ศ. | เงินกู้ยืมในประเทศ | เงินกู้ยืมต่างปะเทศ | รวมเงินกู้ยืมในประเทศและต่างประเทศ |
| 2561 | 12,783,009 | 11,121,203 | 23,904,212 |
| 2562 | 12,716,967 | 10,711,988 | 23,428,955 |
| 2563 | 13,578,760 | 11,171,708 | 24,750,468 |

**ที่มา: ธนาคารแห่งประเทศไทย. (2564). เงินกู้ยืมของธนาคารพาณิชย์. สืบค้นจาก www. 2.bot.or.th.**

จากตารางที่แสดงปริมาณเงินกู้ยืมในประเทศและต่างประเทศของธนาคารพาณิชย์ทั้งระบบ พบว่า ในรอบ 3 ปี (พ.ศ. 2561- 2563) นั้น ในปี พ.ศ. 2563 มีสัดส่วนการกู้ยืมเงินในประเทศและต่างประเทศเพิ่มขึ้นร้อยละ 34.34 โดยมีการกู้ยืมในประเทศร้อยละ 34.75 และการกู้ยืมเงินจากต่างประเทศร้อยละ 33.85 จะเห็นได้ว่าสัดส่วนการกู้ยืมเงินในประเทศและต่างประเทศใน ปีพ.ศ. 2563 มีสัดส่วนการกู้ยืมเงินมากที่สุด ส่วนในปีอื่นๆนั้นมีสัดส่วนในการกู้ยืมที่ใกล้เคียงกัน

ในครั้งนี้จึงศึกษาปัจจัยที่มีผลต่อการกู้ยืมเงินของธนาคารพาณิชย์ ซึ่งจะทำให้ทราบถึงสาเหตุที่ส่งผลต่อปริมาณเงินกู้ยืม โดยพิจารณาแหล่งเงินทุนทั้งภายในประเทศและภายนอกประเทศ เพื่อเป็นแนวทางในการวางแผนและกำหนดนโยบายของธนาคารพาณิชย์ในการจัดหาแหล่งเงินทุน ทำให้ธนาคารพาณิชย์สามารถดำเนินกิจการต่อไปได้

**วัตถุประสงค์ของการวิจัย**

.เพื่อศึกษาปัจจัยที่ส่งผลต่อปริมาณการกู้ยืมเงินของธนาคารพาณิชย์ของประเทศไทย

**ขอบเขตการวิจัย**

การวิจัยในครั้งนี้เป็นการศึกษาเชิงปริมาณที่มุ่งเน้นการศึกษาปัจจัยที่ส่งผลต่อปริมาณการกู้ยืมเงินของธนาคารพาณิชย์ทั้งระบบ (BOR)ข้อมูลที่นำมาใช้ในการศึกษาเป็นข้อมูลทุติยภูมิแบบอนุกรมเวลาเป็นรายเดือน ตั้งแต่เดือนมกราคม 2561 ถึง เดือนธันวาคม 2563 รวม 36 เดือน

**วิธีการศึกษา**

การศึกษาครั้งนี้เป็นการศึกษาโดยใช้ข้อมูลทุติยภูมิซึ่งเป็นข้อมูลเชิงปริมาณ โดยข้อมูลที่ใช้ในการศึกษาได้เก็บรวบรวมข้อมูลสถิติรายเดือนจากแหล่งข้อมูล คือธนาคารแห่งประเทศไทย

**1..เครื่องมือที่ใช้ในการศึกษา**

แบบจำลองที่ใช้ในการศึกษาด้วยวิธีสร้างสมการถดถอยพหุคูณ (Multiple Regression) โดยแสดงความสัมพันธ์ของปัจจัยที่ส่งผลต่อปริมาณการกู้ยืมเงินของธนาคารพาณิชย์ ในช่วงเวลาระหว่าง เดือน มกราคม พ.ศ. 2561 ถึงเดือน ธันวาคม พ.ศ. 2563 สามารถสร้างรูปแบบสมการปัจจัยที่ส่งผลต่อปริมาณการกู้ยืมเงินของธนาคารพาณิชย์ได้ดังนี้

BOR = β0+ β1M2 + β2LD + β3CAP + β4Asset + β5CPI + β6Exch + β7Int

โดยกำหนดให้ BOR คือปริมาณเงินกู้ยืมรวมของธนาคารพาณิชย์ไทยทั้งระบบ (ล้านบาท)

β0 คือ ค่าคงที่

β1- β7 คือค่าสัมประสิทธิ์การถดถอยของตัวแปรอิสระ

M2  คือปริมาณเงินความหมายโดยกว้าง (ล้านบาท)

LD คืออัตราส่วนเงินให้สินเชื่อต่อเงินฝากของธนาคารพาณิชย์ทั้งระบบ (ร้อยละ)

CAP คือปริมาณเงินกองทุนของธนาคารพาณิชย์ (ล้านบาท)

Asst คือปริมาณสินทรัพย์รวมของธนาคารณิชย์ (ล้านบาท)

CPI คือดัชนีราคาผู้บริโภคชุดทั่วไป ปีฐาน 2562

Exch คืออัตราแลกเปลี่ยน (บาทต่อดอลล่าร์สหรัฐอเมริกา)

Int คืออัตราดอกเบี้ยให้กู้ยืมระหว่างธนาคาร (ร้อยละ)

**ผลการวิจัยและการอภิปรายผล**

ผลการศึกษาข้อมูลจะนำเสนอข้อมูลตามขั้นตอนที่ได้ศึกษาโดยศึกษาความสัมพันธ์ระหว่างตัวแปรทั้งหมดเพื่อสร้างสมการพหุคูณ หาค่าสถิติต่างๆ มีรายเอียดดังนี้

**1..ตรวจสอบปัญหา Multicollinearity**

ทำการตรวจสอบปัญหา Multicollinearity โดยพิจารณาจาก Correlation Coefficient ในการตรวจสอบข้อมูลของตัวแปรทั้งหมดที่ผ่านการทดสอบเพื่อคัดเลือกเข้าร่วมสมการ โดยมีตัวแปรอิสระ (X) 3 ตัวแปร ที่สามารถร่วมกันพยากรณ์ตัวแปรตาม (Y) ได้ผลลการคำนวณตามตารางที่ 1 ดังนี้

**ตารางที่ 1 การทดสอบปัญหา Multicollinearity**

|  |  |  |  |  |  |  |  |
| --- | --- | --- | --- | --- | --- | --- | --- |
| **Variable** | **M2** | **LD** | **CAP** | **Asst** | **CPI** | **Exch** | **Int** |
| **M2** | 1 | -.873 | .935 | .990 | -.231 | -.382 | .908 |
| **LD** |  | 1 | -.885 | -.861 | -.081 | .388 | .712 |
| **CAP** |  |  | 1 | .946 | -.030 | -.506 | -.834 |
| **Asst** |  |  |  | 1 | -.240 | -.400 | -.894 |
| **CPI** |  |  |  |  | 1 | -.312 | .347 |
| **Exch** |  |  |  |  |  | 1 | .233 |
| **Int** |  |  |  |  |  |  | 1 |

จากตารางที่ 1 แสดงให้เห็นถึงความสัมพันธ์ระหว่างตัวแปรอิสระ กำหนดให้ค่าสัมประสิทธิ์ สหสัมพันธ์ เท่ากับ 0.70 ขึ้นไป เป็นค่าที่ทำให้เกิดปัญหา High Multicollinearity (เฉลิมพงษ์ คงเจริญ, 2547) จึงต้องตัดตัวแปรบางตัวที่มีความสัมพันธ์กันสูงออก เพื่อแก้ไขปัญหาดังกล่าว จึงตัดตัวแปรออกจำนวน 3 ตัว คือ CAP, Asst, Int และทดสอบอีกครั้ง ได้ผลดังนี้

**ตารางที่ 2 การทดสอบปัญหา Multicollinearity หลังตัดตัวแปรที่มีความสัมพันธ์กันออก**

|  |  |  |  |  |
| --- | --- | --- | --- | --- |
| **Variable** | **M2** | **LD** | **CPI** | **Exch** |
| **M2** | 1 | -.873 | -.231 | -.382 |
| **LD** |  | 1 | -.081 | .388 |
| **CPI** |  |  | 1 | -.312 |
| **Exch** |  |  |  | 1 |

**2..การวิเคราะห์ด้วยสมการถดถอยเชิงซ้อนหลายตัวแปร**

การวิเคราะห์ปัจจัยที่มีผลต่อปริมาณการกู้ยืมเงินของธนาคารพาณิชย์ได้ตัดตัวแปรที่ความสัมพันธ์กันสูงได้แก่ CAP, Asst, Int ออกจากสมการ และปรับแบบจําลองใหม่ โดยเขียนรูปแบบสมการได้ดังนี้

BOR = β0+ β1M2 + β2LD + β3CPI + β4Exc

โดยกำหนดให้ BOR คือปริมาณเงินกู้ยืมรวมของธนาคารพาณิชย์ไทยทั้งระบบ (ล้านบาท)

β0 คือ ค่าคงที่

β1- β4 คือค่าสัมประสิทธิ์การถดถอยของตัวแปรอิสระ

M2  คือปริมาณเงินความหมายโดยกว้าง (ล้านบาท)

LD คืออัตราส่วนเงินให้สินเชื่อต่อเงินฝากของธนาคารพาณิชย์ทั้งระบบ (ร้อยละ)

CPI คือดัชนีราคาผู้บริโภคชุดทั่วไป ปีฐาน 2562

Exch คืออัตราแลกเปลี่ยน (บาทต่อดอลล่าร์สหรัฐอเมริกา)

**3..ผลการทดสอบความสัมพันธ์**

**ตารางที่ 3 วิเคราะห์การถดถอยของปัจจัยที่ส่งผลต่อปริมาณการกู้ยืมเงินของธนาคารพาณิชย์**

|  |  |  |  |  |  |  |  |
| --- | --- | --- | --- | --- | --- | --- | --- |
| **Variable** | **Unstandardized Coefficients** | | **Standardized Coefficients** | **t** | **Sig** | **Collinearity**  **Statistics** | |
| **B** | **S.E.bi** | β | **Tolerance** | **VIF** |
| constant | -1131586.078 | 2648090.097 |  | -.427 | .672 |  |  |
| M2 | .73 | .018 | 1.172 | 4.058 | .000\* | .124 | 8.035 |
| LD | 2278873.282 | 924617.441 | .655 | 2465 | .019\* | .147 | 6.804 |
| CPI | -18972.318 | 14031.119 | -.200 | -1.352 | .186 | .476 | 2.099 |
| Exch  F= 16.326, R= 0.823a, R2= 0.678, Adjusted R2= 0.637, P< 0.05 | 32207.481 | 10530.724 | .385 | 3.058 | .005\* | .657 | 1.523 |

จากตารางที่ 3 แสดงผลการวิเคราะห์การถดถอยพหุคูณ (Multiple Regressions) และผลการวิเคราะห์สถิติความสัมพันธ์ของปัจจัยที่ส่งผลต่อปริมาณการกู้ยืมเงินของธนาคารพาณิชย์ ผลการศึกษา พบว่า ปริมาณเงินความหมายโดยกว้าง (M2)อัตราส่วนสินเชื่อต่อเงินฝากของธนาคารพาณิชย์ (LD)และอัตราแลกเปลี่ยนบาทต่อดอลล่าร์สหรัฐอเมริกา (Exch)ส่งผลต่อปริมาณเงินกู้ยืมรวมของธนาคารพาณิชย์ (BOR) ในทิศทางเดียวกัน โดยทั้ง 3 ตัวแปรสามารถพยากรณ์ตัวแปรตามได้ ร้อยละ 67.8

การตรวจสอบความสัมพันธ์ร่วมเชิงพหุเชิงเส้น (multicollinearity) หากค่า Tolerance เข้าใกล้ 0 มากเท่าใด แสดงว่าระดับความสัมพันธ์ร่วมเชิงพหุเชิงเส้นของตัวแปรมีปัญหามาก จากผลการศึกษาได้ผลสรุปดังนี้ ปริมาณเงินความหมายกว้าง (M2) เท่ากับ 0.124 อัตราส่วนเงินให้สินเชื่อต่อเงินฝาก ของธนาคารพาณิชย์ (LD) เท่ากับ 0.147 ดัชนีราคาผู้บริโภคชุดทั่วไป (CPI) เท่ากับ 0.476 และอัตราแลกเปลี่ยนบาทต่อดอลล่าร์สหรัฐอเมริกา (Exch) เท่ากับ 0.657 ซึ่งไม่มีตัวแปรใดที่มี ค่าเข้าใกล้ 0 ทำให้ไม่เกิดปัญหา Multicollinearity และค่า VIF หากมีค่าเข้าใกล้ 10 มากเท่าใดแสดงว่าระดับ ความสัมพันธ์ร่วมเชิงพหุเชิงเส้นของตัวแปรมีปัญหามาก (กรรณิกา ศรีสังข์งาม1 และกิตติพันธ์ คงสวัสดิ์เกียรติ2, 2559) จากการศึกษาได้ผลสรุปดังนี้ ดังนี้ ปริมาณเงินความหมายกว้าง (M2) เท่ากับ 8.035 อัตราส่วนเงินให้สินเชื่อต่อเงินฝากของธนาคารพาณิชย์ (LD) เท่ากับ 6.804 ดัชนีราคาผู้บริโภคชุดทั่วไป (CPI) เท่ากับ 2.099 และอัตราแลกเปลี่ยนบาทต่อดอลล่าร์สหรัฐอเมริกา (Exch) เท่ากับ 1.523 ซึ่งไม่มีตัวแปรใดที่มีค่าเข้าใกล้ 10 แสดงว่าตัวแปรพยากรณ์ทุกตัวแปรไม่เกิดปัญหาความเป็นพหุสัมพันธ์ร่วมหรือภาวะร่วมเส้นตรงพหุ จะเห็นได้ว่าตัวแปรพยากรณ์ทุกตัวแปรเป็นไปตามข้อตกลงเบื้องต้นในการวิเคราะห์ถดถอย

**4..สร้างสมการแสดงความสัมพันธ์ระหว่างตัวแปร**

สร้างสมการแสดงความสัมพันธ์ระหว่างตัวแปรอิสระ ที่ส่งผลต่อปริมาณการกู้ยืมเงินของธนาคารพาณิชย์คือตัวแปรตาม โดยนำตัวแปรอิสระทั้ง 3 ตัวแปร ที่ผ่านการทดสอบปัญหา Multicollinearity มาสร้างเป็นสมการได้ดังนี้

BOR = -1131586.078 + 0.73 M2 + 2278873.282LD + 32207.481Exch

จากผลการศึกษาปัจจัยที่ส่งผลต่อปริมาณเงินกู้ยืมของธนาคารพาณิชย์ ในช่วงปี 2561-2563 พบว่า

ปริมาณเงินความหมายกว้าง (M2) มีความสัมพันธ์ในทิศทางเดียวกันกับปริมาณเงินกู้ยืมรวมของธนาคารพาณิชย์ ณ ระดับนัยสำคัญทางสถิติที่ 0.05 โดยเมื่อปริมาณเงินความหมายกว้างเพิ่มขึ้น 1 ล้านบาท จะทำให้ปริมาณเงินกู้ยืมรวมของธนาคารพาณิชย์เพิ่มขึ้น 0.73 ล้านบาท ซึ่งสอดคล้องกับงานวิจัยของ พิมพ์ลภัชญ์ พัฒนชัย (2559) เรื่องปัจจัยที่มีผลต่อปริมาณเงินกู้ยืมของธนาคารพาณิชย์ไทย ผลการศึกษาพบว่าความสัมพันธ์ระหว่างปริมาณเงินความหมายกว้างส่งผลต่อปริมาณเงินกู้ยืมของธนาคารพาณิชย์ในทิศทางเดียวกัน เนื่องมาจากธนาคารพาณิชย์เป็นช่องทางในการส่งผ่านการดำเนินนโยบายการเงินของรัฐบาลโดยการกำหนดระบบการใช้จ่ายเงินการเพิ่มหรือลดปริมาณเงิน และสอดคล้องกับงานวิจัยของ Olokoyo (2011) ศึกษาปัจจัยที่มีผลต่อพฤติกรรมการให้กู้ยืมของธนาคารพาณิชย์ในประเทศไนจีเรีย ผลการศึกษาพบว่า ปริมาณเงินฝาก สัดส่วนการลงทุน อัตราแลกเปลี่ยน และ GDP โดยปริมาณเงินฝากมีผลกระทบมากที่สุดต่อ พฤติกรรมการให้กู้ยืมของธนาคารพาณิชย์

อัตราส่วนสินเชื่อต่อเงินฝากของธนาคารพาณิชย์ (LD)มีความสัมพันธ์ในทิศทางเดียวกันกับปริมาณเงินกู้ยืมรวมของธนาคารพาณิชย์ ณ ระดับนัยสำคัญทางสถิติที่ 0.05 โดยเมื่ออัตราส่วนสินเชื่อต่อเงินฝากของธนาคารพาณิชย์เพิ่มขึ้นร้อยละ 1 จะทำให้ปริมาณเงินกู้ยืมรวมของธนาคารพาณิชย์เพิ่มขึ้น 2,278,873.282 ล้านบาท ซึ่งสอดคล้องกับงานวิจัยของปิยะมาศ ห่อทอง (2551) เรื่องปัจจัยที่มีผลต่อปริมาณเงินกู้ยืมของธนาคารพาณิชย์ทั้งระบบในประเทศไทย ผลการศึกษาพบว่าอัตราส่วนสินเชื่อต่อเงินฝาก ปริมาณเงินกองทุน และอัตราดอกเบี้ยเงินกู้ ระหว่างธนาคารโดยเฉลี่ยต่อปี มีความสัมพันธ์ไปในทิศทางเดียวกันกับปริมาณเงินกู้ยืมของธนาคารพาณิชย์ และปัจจัยที่มีอิทธิพลมากที่สุดต่อปริมาณการกู้ยืมของธนาคารพาณิชย์ทั้งระบบ คือ อัตราส่วนสินเชื่อต่อเงินฝาก พิมพ์ลภัชญ์ พัฒนชัย (2559) เรื่องปัจจัยที่มีผลต่อปริมาณเงินกู้ยืมของธนาคารพาณิชย์ไทย ผลการศึกษาพบว่าอัตราส่วนเงินให้กู้ยืมต่อเงินฝาก ซึ่งมีความสัมพันธ์ในทิศทางเดียวกันกับปริมาณเงินกู้ยืมรวมของธนาคารพาณิชย์ไทยทั้งระบบ อย่างมีนัยสำคัญทางสถิติ ณ ระดับนัยสำคัญทางสถิติที่ 0.01

อัตราแลกเปลี่ยนบาทต่อดอลล่าร์สหรัฐอเมริกา (Exch) มีความสัมพันธ์ในทิศทางเดียวกันกับปริมาณเงินกู้ยืมรวมของธนาคารพาณิชย์ ณ ระดับนัยสำคัญทางสถิติที่ 0.05 โดยเมื่ออัตราแลกเปลี่ยนบาทต่อดอลล่าร์สหรัฐอเมริกาเพิ่มขึ้นร้อยละ 1 จะทำให้ปริมาณเงินกู้ยืมรวมของธนาคารพาณิชย์ทเพิ่มขึ้น 32,207.481 ล้านบาท เนื่องจากเมื่อธนาคารกลางดำเนินนโยบายการเงินแบบผ่อนคลายโดยปรับลด อัตราดอกเบี้ยนโยบาย และทำให้อัตราดอกเบี้ยในตลาดเงินปรับลดลง ผลตอบแทนของการลงทุนในประเทศที่ลดลงเมื่อเปรียบเทียบกับต่างประเทศจะก่อให้เกิดการเคลื่อนย้ายการลงทุนไปยังประเทศที่ให้ผลตอบแทน สูงกว่า ทั้งนี้การไหลออกของเงินทุนจะเป็นแรงกดดันต่ออัตราแลกเปลี่ยน ดังนั้นการเปลี่ยนแปลงของอัตราแลกเปลี่ยนกับการเปลี่ยนแปลงของอัตราดอกเบี้ยจึงมีความสัมพันธ์กัน รวมทั้งอัตราดอกเบี้ยยังส่งผลต่อปริมาณเงินให้กู้ยืมของสถาบันการเงิน จากเหตุผลดังกล่าวผลการศึกษาจึงไม่สอดคล้องกับงานวิจัยของ พิมพ์ลภัชญ์ พัฒนชัย (2559) เรื่องปัจจัยที่มีผลต่อปริมาณเงินกู้ยืมของธนาคารพาณิชย์ไทย ผลการศึกษาพบว่า อัตราแลกเปลี่ยนไม่ส่งผลต่อปริมาณเงินกู้ยืมของธนาคารพาณิชย์ไทย

ส่วนดัชนีราคาผู้บริโภคชุดทั่วไป (CPI) จากผลการวิเคราะห์พบว่าไม่ส่งผลต่อปริมาณเงินกู้ยืมของธนาคารพาณิชย์ ณ ระดับนัยสำคัญทางสถิติที่ 0.05 สอดคล้องกับพิมพ์ลภัชญ์ พัฒนชัย (2559) เรื่องปัจจัยที่มีผลต่อปริมาณเงินกู้ยืมของธนาคารพาณิชย์ไทย ผลการศึกษาพบว่า ดัชนีราคาผู้บริโภคไม่ส่งผลต่อปริมาณเงินกู้ยืมของธนาคารพาณิชย์ไทย

**สรุปและข้อเสนอแนะ**

ปัจจัยที่ส่งผลต่อปริมาณการกู้ยืมเงินของธนาคารพาณิชย์ (BOR) ในช่วงปี 2561-2563 คือ ปริมาณเงินความหมายโดยกว้าง (M2)อัตราส่วนสินเชื่อต่อเงินฝากของธนาคารพาณิชย์ (LD)และอัตราแลกเปลี่ยนบาทต่อดอลล่าร์สหรัฐอเมริกา (Exch) โดยทั้ง 3 ตัวแปรมีความสัมพันธ์ในทิศทางเดียวกันกับปริมาณการกูยืมเงินของธนาคารพาณิชย์ ณ ระดับนัยสำคัญทางสถิติที่ 0.5 และสามารถอธิบายการพยากรณ์ปริมาณการกู้ยืมเงินของธนาคารพาณิชย์ได้ร้อยละ 67.8 ดังนั้นการศึกษาปัจจัยที่มีผลต่อปริมาณการกู้ยืมเงินของธนาคารพาณิชย์ ทำให้ทราบถึงสาเหตุที่ส่งผลต่อปริมาณเงินกู้ยืม โดยพิจารณาแหล่งเงินทุนทั้งภายในประเทศและภายนอกประเทศ เพื่อเป็นแนวทางในการวางแผนและกำหนดนโยบายของธนาคารพาณิชย์ในการจัดหาแหล่งเงินทุนที่ทำให้ธนาคารพาณิชย์มีเงินทุนหมุนเวียนเพียงพอในการให้สินเชื่อเพื่อนำเงินไปลงทุน ซึ่งการลงทุนเป็นสิ่งสำคัญต่อการขยายตัวของระบบเศรษฐกิจและสนับสนุนให้มีการระดมเงินฝากในประเทศให้มากขึ้นเพื่อใช้ในการ พัฒนาประเทศต่อไปในอนาคต

**อ้างอิง**

ธนาคารแห่งประเทศไทย. (2564).เงินกู้ยืมของธนาคารพาณิชย์. สืบค้นเมื่อ 2 มีนาคม 2564 , จาก

https://www.bot.or.th/App/BTWS\_STAT/statistics/ReportPage.aspx?reportID=198&language=th&fbclid=IwAR1yAhQf3BY1Zn\_PMPKPQjD6Swp2UaHqhU87zmR7R0joXP9NXwvR1ZnC1A.

ธนาคารแห่งประเทศไทย. (2564).ปริมาณเงินและองค์ประกอบ.สืบค้นเมื่อ 2 มีนาคม 2564 , จาก

https://www.bot.or.th/App/BTWS\_STAT/statistics/ReportPage.aspx?reportID=7&language=th&fbclid=IwAR2YcmeS-hTSsT2yMkBi3xwwDj0Hh8ztRVI9dsIuaDmwurjsG9AFiv1hfro.

ธนาคารแห่งประเทศไทย. (2564). เงินให้สินเชื่อ เงินฝาก และอัตราส่วนเงินให้สินเชื่อต่อเงินฝากของ

ธนาคารพาณิชย์.สืบค้นเมื่อ 2 มีนาคม 2564 ,จาก https://www.bot.or.th/App/BTWS\_STAT/ statistics/ReportPage.aspx?reportID=155&language=th.

ปิยะมาศ ห่อทอง. (2551).*ปริมาณเงินกู้ยืมของธนาคารพาณิชย์ทั้งระบบ.*(วิทยานิพนธ์ปริญญา เศรษฐศาสตรมหาบัณฑิต สาขาวิชาเศรษฐศาสตร์. กรุงเทพฯ : มหาวิทยาลัยรามคำแหง).

พิมพ์ลภัชญุ์ พัฒนชัย. (2559). *ปัจจัยที่มีผลต่อปริมาณเงินกู้ยืมของธนาคารพาณิชย์ไทย.*

(วิทยานิพนธ์ปริญญาวิทยาศาสตรมหาบัณฑิต สาขาวิชาการเงิน. กรุงเทพฯ : มหาวิทยาลัยกรุงเทพ).

Felicia Omowunmi Olokoyo. (2011). Determinants of Commercial Bank’ Lending

Behavior in Nigeria. *International Journal of Financila Research****.*** Retrieved from

http://www.covenantuniversity.edu.ng.